text: Ny rekord: 2500 flygtninge til Flensborg det seneste døgn
  18 oktober 2015 kl. 10.47
  Flygtningepresset på Flensborg og dermed også den dansk-tyske grænse toppede lørdag, da de tyske myndigheder tog imod henved 2500 flygtninge.
  Aldrig før er så mange flygtninge troppet op på samme tid i Flensborg. Presset på den nordtyske by og den dansk/tyske grænse er denne weekend på sit højeste nogensinde.
  De tyske myndigheder har ifølge landdagsmedlem Simone Lange (SPD) taget sig af ca. 2500 flygtninge lørdag og søndag.
  Det tyske politi måtte op til natten til søndag finde overnatningsmulighed til 457 flygtninge.
  - Det er det højeste antal hidtil, siden flygtningebølgen begyndte, udtaler indsatsleder ved Flensborg Brandvæsen Rainer Blass.
  Søndag morgen ventede ca 350 flygtninge ved Flensborg banegård på at komme videre over grænsen med tog og busser.
  